廬山紀游四十韵
作者：王十朋
朝代：宋

paragraphs: 我性好山水，思向廬山廬。
五老招我游，有約芝山初。
茲行適所願，孰曰非天與。
入眼庾公樓，興已先籃輿。
雲開聖治峯，石扣仙人居。
香爐望烟靄，浄社觀芙蕖。
虎溪聊自笑，天池步宜紓。
半月圓通留，幽亭樂有餘。
趣如六一翁，境似山環滁。
侯溪煮月泉，石耳供巖蔬。
破戒戲魚酒，踏園夢羊豬。
賢關得家音，天恩拜新除。
抗章復辭免，行色仍躊躇。
遂作南山游，首過荆林虛。
凌雲入康谷，臨流清可漁。
欲飲第一水，山深足趑趄。
湯泉本何來，忽從龍口噓。
鸞溪尋故家，墨沼波猶潴。
石鏡不可見，懸崖照誰梳。
尋真到簡寂，入觀驚丘墟。
緬懷黄與陸，何處飄霞裾。
眼明見飛瀑，澗壑鳴瓊琚。
何落句思李，練飛詩陋儒。
新橋跨虹霓，出月明蟾蜍。
兩州勞五馬，同日傳雙魚。
神光照萬杉，飛白留天書。
遥瞻星子城，青山點舂鉏。
我行未及西，三峽知何如。
登橋閲天險，奮地轟雷車。
壯哉五丁力，鑿此千尺渠。
群峯列耆老，深淵蓄璠璵。
古剎依朱砂，穿林駭猿狙。
萬卷已空閣，三竹猶扶踈。
肩輿足繭卒，傳詩手疲胥。
佳境尚無窮，雅興良已攄。
身隨禽往還，興逐雲卷舒。
重尋訥菴老，細論無言予。
節物變炎凉，遲留費居諸。
在路何悠悠，歸夢頻蘧蘧。
秋風雁還蕩，緘封寄鄉閭。